# Príloha č. 1.

# ČASŤ B: Práva a povinnosti týkajúce sa BOZP, OPP a ochrany životného prostredia

Pre účely tejto Prílohy sa pojmom „Zhotoviteľ“ rozumie „Predávajúci“ v zmysle Zmluvy.

Pre účely tejto Prílohy majú pojmy písané  veľkými začiatočnými písmenami tento význam:

**BOZP** bezpečnosť a ochrana zdravia pri práci;

**OPP** ochranapred požiarmi;

**OOPP** osobnéochranné pracovné prostriedky;

**Právne predpisy** všetka národná (alebo štátna) legislatíva Slovenskej republiky, vrátane aplikovateľnej legislatívy Európskej únie, nariadenia, vyhlášky a ďalšie všeobecne záväzné právne predpisy legálne ustanovených orgánov verejnej moci ako aj medzinárodné zmluvy a dohovory, ktorými je Slovenská republika viazaná;

**Pracovisko Objednávateľa** je pracovisko, areál alebo objekt prevádzkovaný a/alebo spravovaný a/alebo užívaný Objednávateľom;

**Pracovníci Objednávateľa/Zhotoviteľa** (písané malými začiatočnými písmenami)všetky osoby vystupujúce pri plnení Zmluvy na strane príslušnej zmluvnej strany, pričom sa týmto pojmom súhrnne označujú zamestnanci príslušnej zmluvnej strany a/alebo subdodávateľa, alebo osoby v obdobnom pomere k príslušnej zmluvnej strane a/alebo subdodávateľovi, alebo akékoľvek tretie osoby konajúce v mene príslušnej zmluvnej strany a/alebo subdodávateľa;

**Príslušné orgány** orgány štátnej správy alebo územnej samosprávy, ktoré sú v zmysle Právnych predpisov oprávnené vydávať povolenia, vyjadrenia, stanoviská, súhlasy, rozhodnutia, alebo akékoľvek iné akty vo vzťahu k realizácii plnenia v zmysle Zmluvy, alebo inak vykonávajú svoje kompetencie vyplývajúce im z Právnych predpisov;

**Rozhodnutia Príslušných orgánov a ostatných osôb** povolenia, vyjadrenia, stanoviská, súhlasy, rozhodnutia, alebo akékoľvek iné akty vydané Príslušnými orgánmi, organizáciami a/alebo dotknutými právnickými a/alebo fyzickými osobami (najmä, nie však výlučne, majiteľmi dotknutých nehnuteľností, správcami inžinierskych sietí atď.). Pre vylúčenie pochybností sa týmto pojmom súhrnne označujú aj ohlásenia, oznámenia, predkladanie všetkých potrebných informácií, dokladov a dokumentov týmto Príslušným orgánom, organizáciám a/alebo dotknutým právnickým a/alebo fyzickým osobám, ktoré je potrebné realizovať pre zabezpečenie vykonania Diela v súlade s požiadavkami Právnych predpisov a/alebo Zmluvy. Pre vylúčenie pochybností sa uvádza, že pojem Rozhodnutia Príslušných orgánov a ostatných osôb je všeobecným pojmom a vzťahuje sa na všetky povolenia, vyjadrenia, stanoviská, súhlasy, rozhodnutia alebo akékoľvek iné akty vydané Príslušnými orgánmi, a/alebo dotknutými právnickými a/alebo fyzickými osobami, ako aj ohlásenia, oznámenia, predkladanie všetkých potrebných informácií, dokladov a dokumentov týmto Príslušným orgánom, organizáciám a/alebo dotknutým právnickým a/alebo fyzickým osobám, vrátane tých, ktoré sú osobitne označené v Zmluve. Pre vylúčenie pochybností sa ďalej uvádza, že pokiaľ je v Zmluve stanovená povinnosť zmluvnej strany zabezpečiť (vydanie) Rozhodnutia Príslušných orgánov a ostatných osôb, má sa na mysli zabezpečenie rozhodnutia, ktoré nie je napadnuteľné riadnymi opravnými prostriedkami, a je teda v zmysle Právnych predpisov právoplatné a vykonateľné, ak nie je v Zmluve uvedené inak.

**Zákon o odpadoch** zákon č. 79/2015 Z. z. o odpadoch a o zmene a doplnení niektorých zákonov v platnom znení;

**Riziká vyplývajúce z použitia nebezpečných látok**

* 1. Ak sú súčasťou Diela látky alebo ak boli pri vykonávaní Diela použité látky, ktoré majú jednu alebo viac nebezpečných vlastností, je Zhotoviteľ povinný v príslušnej dokumentácii charakterizovať riziká, vyplývajúce z použitia nebezpečných látok, identifikovať nebezpečenstvá a určiť opatrenia na bezpečnú manipuláciu, skladovanie a prepravu týchto látok resp. tohto Diela, a to najmä z hľadiska ochrany zdravia a/alebo životného prostredia. V prípade, ak súčasťou Diela je dodanie vecí, materiálov a/alebo Technologických zariadení, ktoré obsahujú nebezpečné chemické látky alebo nebezpečné chemické prípravky, Zhotoviteľ je povinný poskytnúť kartu bezpečnostných údajov v súlade s Právnymi predpismi.
  2. Zhotoviteľ je povinný poskytnúť Objednávateľovi príslušné informácie o ohrozeniach vyplývajúcich z používania Diela v určených prevádzkových a užívateľských podmienkach, vrátane informácie o spôsobe ochrany pred týmito ohrozeniami, a to i na čas po odovzdaní Diela a vykonať opatrenia vyplývajúce z Právnych predpisov na zabezpečenie BOZP, OPP a ochrany životného prostredia.

**Ochrana životného prostredia**

* 1. Zhotoviteľ je pri vykonávaní Diela povinný dodržiavať ustanovenia Právnych predpisov o ochrane životného prostredia.
  2. Zhotoviteľ je zodpovedný za znečistenie a poškodenie životného prostredia, ku ktorému došlo v súvislosti s vykonávaním Diela. Zhotoviteľ je povinný odstrániť následky takého znečistenia a poškodenia a nahradiť spôsobené škody. Zároveň znáša všetky sankcie s tým spojené.
  3. Zhotoviteľ je povinný dodržiavať Právne predpisy na úseku ochrany vôd, najmä vykonať primerané opatrenia pri zaobchádzaní s nebezpečnými látkami a plniť povinnosti v oblasti prevencie. Ak Zhotoviteľ spôsobí svojou činnosťou mimoriadne zhoršenie vôd, vystupuje ako pôvodca a zodpovedá za zneškodnenie mimoriadneho znečistenia a odstránenie jeho škodlivých následkov. Zhotoviteľ je povinný zabezpečiť príslušné doklady, povolenia, súhlasy a potrebné vyjadrenia Príslušných orgánov ochrany vôd.
  4. Ak sa predmet plnenia Zmluvy dotýka zariadenia zdroja znečisťovania ovzdušia, alebo môže akýmkoľvek spôsobom ovplyvniť emisie znečisťujúcich látok alebo predstavuje zmenu príslušnej dokumentácie, je Zhotoviteľ povinný zabezpečiť schválenie Právnymi predpismi požadovaných dokladov a získanie potrebných vyjadrení a súhlasov Príslušných orgánov ochrany ovzdušia.
  5. Pokiaľ je súčasťou plnenia Zhotoviteľa v zmysle Zmluvy akákoľvek činnosť, ktorá je v zmysle Právnych predpisov nakladaním s odpadom, je Zhotoviteľ povinný zabezpečiť si pred začatím poskytovania akejkoľvek časti plnenia všetky Rozhodnutia Príslušných orgánov a ostatných osôb potrebné pre takúto činnosť v zmysle Právnych predpisov, osobitne všetky príslušné autorizácie, súhlasy, registrácie a vyjadrenia v zmysle Zákona o odpadoch.
  6. Zmluvné strany sa dohodli, že pokiaľ ide o odpady, vrátane stavebných odpadov, ktoré vzniknú pri servisných, čistiacich, udržiavacích, stavebných a demolačných prácach, vykonávaných v sídle alebo v mieste podnikania, organizačnej zložke alebo v inom mieste pôsobenia Objednávateľa Zhotoviteľ sa zaväzuje plniť všetky povinnosti držiteľa odpadov v zmysle Zákona o odpadoch; najmä nie však výlučne je povinný správne zaradiť odpad alebo zabezpečiť správnosť zaradenia odpadu podľa Katalógu odpadov, zhromažďovať odpady vytriedené podľa druhov odpadov a zabezpečiť ich pred znehodnotením, odcudzením, alebo iným nežiaducim a vplyvom, zhromažďovať oddelene nebezpečné druhy odpadov podľa ich druhov, označovať odpady určeným spôsobom a nakladať s nimi v súlade so Zákonom o odpadoch a osobitnými Právnymi predpismi, zabezpečiť spracovanie odpadu v zmysle hierarchie odpadového hospodárstva, a to tak že; Objednávateľovi poskytne informáciu, či je odpad možné využiť v súvislosti s plnením podľa Zmluvy, pokiaľ to nie je možné vyžiada si od Objednávateľa stanovisko k tomu, či má Objednávateľ záujem odpad využiť iným spôsobom, v prípade záporného stanoviska Objednávateľa bude Zhotoviteľ postupovať podľa Zákona o odpadoch a odpad spracuje v zmysle hierarchie odpadového hospodárstva, a to jeho:
     1. prípravou na opätovné použitie v rámci svojej činnosti; odpad takto nevyužitý ponúkne na prípravu na opätovné použitie inému,
     2. recykláciou v rámci svojej činnosti, ak nie je možné alebo účelné zabezpečiť jeho prípravu na opätovné použitie; odpad takto nevyužitý ponúknuť na recykláciu inému,
     3. zhodnotením v rámci svojej činnosti, ak nie je možné alebo účelné zabezpečiť jeho recykláciu; odpad takto nevyužitý ponúkne na zhodnotenie inému,
     4. zneškodnením, ak nie je možné alebo účelné zabezpečiť jeho recykláciu alebo iné zhodnotenie.
  7. Zhotoviteľ je pri plnení v zmysle Zmluvy povinný odovzdať odpad len osobe oprávnenej nakladať s odpadmi podľa Zákona o odpadoch, ak nie je v príslušných ustanoveniach zákona o odpadoch ustanovené inak a ak nezabezpečuje ich zhodnotenie alebo zneškodnenie sám. Zhotoviteľ je povinný viesť a uchovávať pri plnení v zmysle Zmluvy evidenciu o druhoch a množstve odpadov a o nakladaní s nimi, minimálne vo forme evidencie tzv. vážnych lístkov, resp. dokladov o odovzdaní a prevzatí odpadu oprávnenej osobe na prevzatie, resp. zneškodnenie odpadu, a túto Objednávateľovi priebežne odovzdávať, kedykoľvek na požiadanie, resp. minimálne mesačne pozadu počas vykonávania Diela, ďalej ku koncu príslušného kalendárneho roka, pričom poslednú aktualizáciu tejto evidencie je povinný priložiť Objednávateľovi najneskôr k poslednému Preberaciemu protokolu k Dielu. Zhotoviteľ je pri odovzdávaní evidencie o druhoch a množstve odpadov a o nakladaní s nimi povinný Objednávateľovi odovzdať originály vážnych lístkov.
  8. Zhotoviteľ je povinný dodržiavať Právne predpisy na úseku ochrany prírody a krajiny ako aj vypracovať a zabezpečiť príslušné vyjadrenia a súhlasy Príslušných orgánov ochrany prírody a krajiny.
  9. Zhotoviteľ je povinný dodržiavať Právne predpisy o ochrane pred hlukom a vibráciami. Zhotoviteľ je povinný technickými, organizačnými a inými vhodnými opatreniami zabezpečiť, aby hluk neprekračoval najvyššie prípustné hodnoty ustanovené Právnymi predpismi.
  10. Zhotoviteľ je povinný Zariadenia Zhotoviteľa prevádzkovať a udržiavať v takom technickom stave, aby nedochádzalo k úniku ropných látok, alebo iných nebezpečných látok. V prípade zistenia porušenia tohto záväzku má Objednávateľ právo pozastaviť prevádzku týchto mechanizmov a vykázať ich z miesta vykonávania Diela.

**BOZP a OPP**

* 1. Ak na jednom pracovisku plnia úlohy pracovníci Objednávateľa a Zhotoviteľa, musí byť spolupráca týchto osôb pri prevencii, príprave a vykonávaní opatrení na zaistenie BOZP, koordinácia činností a vzájomná informovanosť medzi nimi zabezpečená v súlade s Projektovou Dokumentáciou, osobitne s plánom BOZP.
  2. Náklady, ktoré vzniknú z dôvodu nedodržiavania požiadaviek BOZP a OPP Zhotoviteľom, znáša Zhotoviteľ.
  3. V prípade vykonávania montážnych, opravárenských, stavebných, revíznych, zváračských a iných odborných prác na Pracovisku Objednávateľa alebo na zariadeniach Objednávateľa, Zhotoviteľ zabezpečí vybavenie pracoviska pre bezpečný výkon práce. Práce sa môžu začať až vtedy, ak je pracovisko náležite zabezpečené a vybavené.
  4. Zhotoviteľ preberá plnú zodpovednosť za pracovné úrazy svojich pracovníkov na Pracoviskách Objednávateľa a za registráciu pracovných úrazov, ich evidenciu a hlásenie v zmysle Právnych predpisov. Zároveň je povinný o pracovnom úraze bezodkladne informovať bezpečnostného technika Objednávateľa.
  5. Zhotoviteľ sa zaväzuje vykonávať práce v súlade s Právnymi predpismi na úseku BOZP a OPP a internými predpismi Objednávateľa, s ktorými bol preukázateľne oboznámený.
  6. Zhotoviteľ je povinný informovať Objednávateľa o možných nebezpečenstvách, ohrozeniach, rizikách a o preventívnych opatreniach na základe vypracovaného registra rizík, vyplývajúceho z vykonávaných prác v zmysle Právneho predpisu o BOZP. Zároveň je povinný informovať Objednávateľa o opatreniach na poskytnutie prvej pomoci, na vykonanie záchranných prác a na evakuáciu pracovníkov.
  7. Zhotoviteľ je povinný pri zhotovovaní Stavby spolupracovať s koordinátorom dokumentácie a koordinátorom bezpečnosti, ktorého určil Objednávateľ v zmysle Právnych predpisov.
  8. Zhotoviteľ je povinný zabezpečiť príslušné oprávnenia pre pracovníkov jednotlivých profesií pre práce s požiadavkou na odbornú, prípadne zdravotnú spôsobilosť (zvárači, práce vo výškach a pod.).
  9. Zhotoviteľ je povinný v spolupráci s Objednávateľom pred začatím plnenia Zmluvy zabezpečiť oboznámenie svojich pracovníkov s platnými internými predpismi BOZP, OPP a environmentu včítane registra rizík a environmentálnych aspektov Objednávateľa.
  10. Zhotoviteľ je povinný zabezpečiť aby pracoviská, Zariadenia Zhotoviteľa a pod. boli udržiavané, resp. prevádzkované v súlade so zásadami BOZP. Za tým účelom je povinný vykonávať ich potrebnú údržbu a opravy.
  11. Zhotoviteľ je povinný dodržiavať zákaz fajčenia a zákaz požívania alkoholických nápojov, omamných a psychotropných látok na mieste plnenia v zmysle Zmluvy a na Pracoviskách Objednávateľa.
  12. Zhotoviteľ je povinný vybaviť svojich pracovníkov na vlastné náklady OOPP spôsobom zodpovedajúcim rizikám pracovnej činnosti.
  13. Zhotoviteľ je povinný  označiť svojich pracovníkov a tiež ich OOPP viditeľným logom firmy Zhotoviteľa. Zhotoviteľ je povinný zabezpečiť pohyb svojich pracovníkov len na určenom pracovisku. Ustanovenie tohto bodu tejto Prílohy sa týka len zhotovovania Stavby, montážnych prác na Pracoviskách Objednávateľa a servisných prác na Pracoviskách Objednávateľa.
  14. Činnosti spojené so zvýšeným nebezpečenstvom vzniku požiaru je Zhotoviteľ povinný vykonávať len v súlade s pokynom na zabezpečenie ochrany pred požiarmi vydaným zodpovednou osobou Objednávateľa. Činnosti na miestach so zvýšeným nebezpečenstvom vzniku požiaru je Zhotoviteľ povinný vykonávať v súlade s príslušným požiarnym poriadkom pracoviska. V prípade požiaru je Zhotoviteľ povinný ohlásiť požiar na ohlasovňu požiarov.
  15. Zhotoviteľ sa zaväzuje umožniť Objednávateľovi vykonávať na pracoviskách kontroly zamerané na oblasť BOZP, OPP a environmentu vrátane kontrol požívania alkoholu, omamných alebo psychotropných látok.
  16. Ak Zhotoviteľ v súvislosti s plnením predmetu Zmluvy bude zabezpečovať práce ďalšou právnickou osobou alebo fyzickou osobou, ktorá je zamestnávateľom, je povinný zabezpečiť opatrenia v zmysle ustanovení § 3 a § 6 nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko v platnom znení.

**Zásady pohybu a správania sa na administratívnych Pracoviskách Objednávateľa**

* 1. Zhotoviteľ je povinný zabezpečiť, aby jeho pracovníci pri činnosti na Pracoviskách Objednávateľa, ktoré majú charakter administratívnych pracovísk dodržiavali nasledovné povinnosti a zákazy;
     1. povinnosť pohybovať sa ako chodci výlučne po vyhradených komunikáciách (chodníkoch) pre chodcov a prechodoch pre chodcov, pokiaľ povaha vykonávaného Diela priamo a nevyhnutne nevyžaduje iné;
     2. povinnosť dodržiavať pri vedení motorového vozidla dopravné značenie a najvyššiu povolenú rýchlosť 30 km/h;
     3. povinnosť rešpektovať všetky informačné, príkazové, výstražné a zákazové bezpečnostné značky a tabule;
     4. zákaz vstupovať do priestorov do ktorých to nie je pre vykonávanie Diela priamo nevyhnutné;
     5. zákaz vstupovať na Pracovisko Objednávateľa pod vplyvom alkoholických nápojov, omamných a psychotropných látok a zákaz takéto nápoje/látky na Pracovisko Objednávateľa vnášať či takéto nápoje/látky na Pracovisku Objednávateľa požívať;
     6. zákaz fajčiť mimo miest priamo vyhradených na fajčenie;
     7. povinnosť pohybovať sa len v sprievode pracovníka Objednávateľa;
     8. povinnosť v prípade poškodenia zdravia, pri vzniku škody na zariadeniach a o poruchách zariadení informovať zodpovednú osobu / správcu;
     9. povinnosť správať sa tak aby nedošlo k vzniku požiaru;
     10. povinnosť riadiť sa, v prípade vzniku požiaru, inštrukciami protipožiarnej hliadky, požiarnymi poplachovými smernicami a požiarnym evakuačným plánom.